ועדת העלייה, הקליטה והתפוצות, כנסת 23, פרוטוקול מספר 59, 2020-10-14 09:30

דוד ביטן: אני פותח את ישיבת הוועדה, הנושא היום המשך דיון לגבי אנטישמיות ברשתות החברתיות.

דוד ביטן: אנחנו נדון על אפליקציית טיקטוק, ואני שמח מאוד שהם הסכימו לבוא, בעבר הם לא הסכימו לבוא.

דוד ביטן: לפני שאני מתחיל אני רוצה להודות לפייסבוק, באמת אנחנו מודים לכם על המהלך שעשיתם, בהמשך לישיבת הוועדה שהייתה, כל הכבוד לכם, אני חייב להגיד את זה, וכל הכבוד גם לך באופן אישי, ג'ורדנה.

דוד ביטן: כמובן יש עוד נושא שאתם צריכים לטפל בו, זה נושא האנטישמיות, להגדיר את האנטישמיות, ואמרנו בזמנו שאתם תשבו עם נציגים בישראל, פרופסורים ונציגי ממשלה, על מנת לנסות להגדיר מה זה אנטישמיות כדי שגם הנושא של אנטישמיות יהיה חלק מהמחשב כדי שאפשר יהיה לנטר את זה.

דוד ביטן: מה שג'ורדנה עשתה זה לא מספיק מבחינתנו, אנחנו, כמו שאמרנו, צריכים שיהיה צוות שינטר הודעות, גם על השואה וגם אנטישמיות, כדי שאפשר יהיה באופן פרטני, איפה שהמחשב לא מוחק, לפנות לפייסבוק בתלונה כדי שיטפלו בזה.

דוד ביטן: אז זה לא מונע מאיתנו לעשות את העבודה שלנו.

דוד ביטן: מדובר בדיון רביעי בנושא.

דוד ביטן: הדיונים הקודמים, דיון ראשון היה ב-29.7, דיון שני ב-3.8, דיון שלישי ב-15.9.

דוד ביטן: אני גם רוצה לציין, שיעקב חגואל, נציג ההסתדרות הציונית, הוא הבן אדם ששיגע אותי לעשות דיונים בנושא הזה והנה, אתה רואה, עשינו וזה מתקדם בצורה חיובית.

יעקב חגואל: אני מודה לך ולוועדה.

דוד ביטן: מאה אחוז.

דוד ביטן: בדיון הנוכחי משתתפים נציגי טיקטוק שלא השתתפו בדיונים קודמים, כמו כן משתתפים נציגי פייסבוק, טוויטר וגוגל.

דוד ביטן: בדיונים הקודמים תוארה תופעת אנטישמיות ברשתות החברתיות שגברה מאוד בתקופה האחרונה מאז פרוץ משבר הקורונה.

דוד ביטן: בדיונים הקודמים דובר על כך שמשרדי הממשלה עוסקים בניטור, אך לא מגישים תלונות ומבצעים מעקב אחרי הציוצים האנטישמיים.

דוד ביטן: בסיום הדיון הקודם הוחלט על הקמת צוות בין משרדי בשיתוף הרשתות החברתיות שיחליטו ביחד כיצד למזער את התופעה, להיאבק בה יחד ולהסיר את המסרים האנטישמיים מהרשתות.

דוד ביטן: כמו כן הוצע כי נציגים רשמיים של ממשלת ישראל ייפגשו בנסיעותיהם בחוץ לארץ עם מנהלי ובעלי הרשתות החברתיות.

דוד ביטן: בדיון זה בכוונתנו לשמוע על עבודת הצוות שהוקם, על גיבוש נוהלי עבודה וכיצד החליטו להיאבק בתופעת האנטישמיות ברשת.

דוד ביטן: כמו כן נרצה לשמוע את נציגת טיקטוק על פעולותיהם ופעילויותיהם למאבק באנטישמיות ברשת.

דוד ביטן: ברצוני לציין ולברך על הודעת חברת פייסבוק משלשום, 12 באוקטובר 2020, על עדכון המדיניות בחברה ועל החלטתה למחוק תכנים הכוללים הכחשת שואה.

דוד ביטן: בהודעת החברה נכתב כי מעתה תסיר כל תוכן שמכחיש או מסלף את השואה בפייסבוק ובאינסטגרם.

דוד ביטן: עוד צוין כי באחרונה אסרה לפרסם סטריאוטיפים אנטישמיים כמו תיאור היהודים כמנהלים את העולם.

דוד ביטן: אני מברך את החלטת החברה, אני רואה בכך צעד חשוב במאבק באנטישמיות ברשת.

דוד ביטן: אני מצפה ומקווה שחברות הנוספות בתחום תצטרפנה ותאמצנה מדיניות זו בנושא האנטישמיות.

דוד ביטן: חברת טיקטוק ביקשה לדבר ראשונה, אני מבין שאין עם זה בעיה כרגע מבחינתכם, אז אני מבקש להעלות אותה בזום.

דוד ביטן: אנחנו כמובן נאפשר שאלות לחברת טיקטוק.

אליזבט קנטר: (אומרת דברים בשפה האנגלית להלן התרגום החופשי) בוקר טוב, שמי ליז קנטר ואני אחראית על קשרי ממשלה בישראל.

אליזבט קנטר: אני רוצה להתנצל על כך שלא השתתפנו בדיון הקודם, ואנחנו מאוד שמחים להיות כאן הבוקר ולהשתתף בדיון החשוב הזה.

אליזבט קנטר: אני רוצה להציג את הקולגה שלי אריק שאדוונס, אריק אחראי על המדיניות להתמודדות עם שיח שטנה, תפקידו לשמור את המדיה של טיקטוק נקייה משיח שנאה על מנת לשמור את המרחב שלנו מזמין ופתוח לביטויי היצירתיות של חברי הקהילה.

אליזבט קנטר: אנחנו שמחים על ההזדמנות להסביר כיצד אנחנו מגנים על קהילת טיקטוק מתכני שנאה ותכנים אנטישמיים.

אליזבט קנטר: אנחנו שואפים לעבוד עם הוועדה הזו כמו שאנחנו עובדים עם הנציגים השונים של הממשלה בישראל בחודשים האחרונים בנושאים אלה.

אליזבט קנטר: לפני שאני אפרט עוד על נושא הדיון של היום אני רוצה להדגיש שבראש סדרי העדיפויות שלנו זה הרצון לקדם שיח בטוח וחיובי, שכל המשתמשים שלנו ירגישו חופשיים לבטא את היצירתיות שלהם.

אליזבט קנטר: יש לנו מספר דרכים עיקריות לעקוב אחרי קהילת המשתמשים שלנו.

אליזבט קנטר: אחת, ההנחיות שלנו משקפות את הערכים שלנו ומבהירות איזו התנהלות אנחנו מצפים מחברי הקהילה שלנו.

אליזבט קנטר: אנחנו אוכפים את הכללים הללו הן באמצעות כלים טכנולוגיים והן בעזרת צוות של יותר מ-10,000 בודקי תוכן ברחבי העולם.

אליזבט קנטר: בודקי התוכן והמבקרים שלנו מדווחים על ההפרות ופועלים נגד תכנים שמפרים את הכללים שלנו.

אליזבט קנטר: בישראל אנחנו עובדים עם צוות שמורכב מדוברי עברית וערבית.

אליזבט קנטר: דרך שנייה, אנחנו הראשונים לפתח מדיניות בטוחה ואנחנו מעדכנים את הכלים הטכנולוגיים שלנו על מנת לאכוף את הכללים שלנו על המשתמשים.

אליזבט קנטר: אנחנו משתמשים בטכנולוגיה חדשנית מבוססת למידת מכונה, במסנני תמונות ותכנים רגישים ופועלים פרואקטיבית לסמן מידע בעל פוטנציאל שנאה וקיצוניות.

אליזבט קנטר: אנחנו משתפים פעולה עם המדיות האחרות בתעשייה שלנו על מנת ליצור עולם דיגיטלי בטוח יותר לכולם.

אליזבט קנטר: אנחנו עובדים גם עם ארגונים שעוסקים בשמירת בטיחות ותומכים ביוזמות כמו ה-EU קוד נגד שיח שנאה.

אליזבט קנטר: בתור הפלטפורמה היותר חדשה בתחום אנחנו במעמד מיוחד של קביעת רף לבטיחות, ואנחנו לא נפסיק לעולם לוודא שטיקטוק תהיה פלטפורמה בטוחה לקהילה שלנו ושהם יוכלו לבטא את עצמם בחופשיות.

אליזבט קנטר: באשר לדיון של היום, אני רוצה לשתף אתכם בדרכים שלנו להסיר תכנים אנטישמיים מהמדיה שלנו.

אליזבט קנטר: קודם כל אנחנו כמובן מאמינים שאנטישמיות היא בלתי קבילה בעליל ואריק ואני אנחנו חלק מקבוצה שמחויבים להבטיח שטיקטוק לא תקבל תכנים של שנאה.

אליזבט קנטר: אני אפרט את הגישה שלנו.

אליזבט קנטר: קודם כל הגדרנו מהו תוכן שלא מתקבל.

אליזבט קנטר: יש לנו אפס סובלנות לקבוצות שנאה מאורגנות ואלה הקשורים עמם שאחראים לתכנים וקישורים בעלי אופי אנטישמי, עליונות לבנה ושאר אידיאולוגיות מבוססות שנאה.

אליזבט קנטר: לא נאפשר הכחשת אירועים טרגיים, כולל כמובן השואה.

אליזבט קנטר: המדיניות שלנו היא להבטיח לפתח ולהתפתח בעקביות על מנת להבטיח שנישאר קהילה בטוחה.

אליזבט קנטר: אנחנו בקשר עם ארגוני NGO וארגוני צדקה שפועלים בתחום כמו גם נציגי ממשל שיסייעו לנו במאמצינו אלה.

אליזבט קנטר: אנחנו שמחים שיכולנו להיפגש עם מספר שרים בישראל, כמו השרה לנושאים אסטרטגיים ושר החוץ ואנחנו נפתח איתם, אני מאמינה, יחסי עבודה פוריים בנושא.

אליזבט קנטר: אנחנו גם עובדים על מנת לחנך וללמד את המשתמשים לנו על השואה ועל טבעה האכזרי של אנטישמיות.

אליזבט קנטר: לסיום, אנחנו נפגשים עם נציגי 'יד ושם' בהמשך החודש על מנת לדון איך להשתמש בפלטפורמה של טיקטוק ככלי חינוכי.

אליזבט קנטר: למוזיאון ישראל יש חשבון בטיקטוק וזו דוגמה לשימוש במדיה הזו להעברת תכנים חינוכיים בנושא.

אליזבט קנטר: אנחנו מודעים לכך שעלינו להעמיק את הידע ומודעות של עובדינו בנושא השואה ואנטישמיות ואנחנו מודים ל'קרן להוראת השואה' שהזמינו ניצולי שואה כדי לדבר בפני העובדים שלנו, האמונים על התחום, ולספר להם את סיפורם.

אליזבט קנטר: אנחנו גם מתכוונים לעשות את זה שוב.

אליזבט קנטר: לסיכום, ברור לנו שאנחנו נישפט על פי מעשינו ולא על פי הדיבורים.

אליזבט קנטר: אין משהו שחשוב לנו יותר מאשר לקדם שיח בטוח וחופש ביטוי לקהילת טיקטוק ואנחנו מעריכים את הדיון הפתוח והגלוי שמתנהל היום.

אליזבט קנטר: תודה לך, יושב ראש וועדה, חבר הכנסת ביטן, על כך שהרשית להציג בפניכם את נקודת מבטנו בנושא.

דוד ביטן: תודה רבה.

דוד ביטן: תעלי את מנכ"ל משרד התפוצות.

שלומית אבינח: דביר כהנא.

דביר כהנא: בוקר טוב, אדוני.

דוד ביטן: אני רוצה התייחסות שלך למה שאמרו כרגע ואם יש לך שאלה לטיקטוק אז זה הזמן עכשיו.

דוד ביטן: ואני גם רוצה לשמוע התקדמות בנושא של הוועדה שביקשנו להקים.

דוד ביטן: בקצרה, אם אפשר.

דביר כהנא: בוקר טוב לכולם, תודה רבה לנציגת טיקטוק על הסקירה ועל המחויבות.

דביר כהנא: אני באמת חושב שיש פה ברכה גדולה, גם במחויבות של פייסבוק וגם במחויבות של טיקטוק.

דביר כהנא: הפער הגדול הוא כמובן בין ההצהרות למעשים.

דביר כהנא: זה מאוד אתגרי לחברות עצמן לנטר וליישם את המדיניות בפועל ואנחנו כולנו צריכים לעקוב ולראות שבאמת הרשת נקייה.

דביר כהנא: כדי שנגיע למצב כזה זו מחויבות גדולה של החברות להשקיע בזה משאבים וכוח אדם ופיתוח טכנולוגי מתמשך והמחויבות שלנו, גם של המגזר השלישי וכמובן גם של הממשלה, זה יד ביד עם החברות ובשיתוף פעולה הדוק לראות שאכן הדברים מתממשים בשטח.

דביר כהנא: אנחנו הקמנו פורום בין משרדי שמתכנס מעת לעת, פורום שמתכלל את העשייה של הממשלה בתחום המאבק באנטישמיות.

דביר כהנא: הדיון האחרון היה אתמול והשתתפו בו גם נציגים ממשרד ראש הממשלה, מהמל"ל ממשרד החוץ, מהמשרד לנושאים אסטרטגיים, ממשרד המשפטים ומנתיב.

דביר כהנא: אני מקווה שלא החסרתי אף אחד.

דביר כהנא: בפורום הזה אנחנו דנים ומתכללים איזה שהיא אג'נדה ממשלתית אחת בקשר שלנו מול חברות האינטרנט כדי שגם יישמע קול אחד נקי, צלול וברור ומתואם.

דביר כהנא: אמנם כמובן כל משרד יכול לקיים קשר עצמאי עם החברות וכמובן שגם נבחרי הציבור מקיימים קשר ומתבטאים בנושא, אבל אנחנו בעצם בדרג המקצועי נכנסנו לעבודת תכלול שיישמע קול אחד ברור וצלול ומעודכן וכמובן שתהיה בו מדיניות קבועה וכמובן גם נוכל להתייחס ל דברים שקורים ומתרחשים מעת לעת.

דוד ביטן: אנחנו ביקשנו לצרף לפורום הזה גם את ההסתדרות הציונית וגם נציגי אקדמיה, אז אני מבקש שזה יקרה.

דוד ביטן: יש להם חשיבות, א', ההסתדרות הציונית גם מטפלת בעניין, ו-ב', נציגי האקדמיה חשובים לנו גם מבחינת הגדרת האנטישמיות והדו שיח עם פייסבוק וכל הרשתות החברתיות.

דוד ביטן: יש לך שאלה לטיקטוק לפני שאני מעביר הלאה?

דביר כהנא: הייתי שמח לשאול שאלה אחת באמת על השקיפות בנתונים, עד כמה החברה מסכימה להתחייב לתת לציבור שקיפות על כמות התכנים שהורדו, מהיכן התכנים הללו מגיעים, האם הם מדווחים לרשויות החוק על מקרי קיצון וכדומה.

אליזבט קנטר: (אומרת דברים בשפה האנגלית להלן התרגום החופשי) כן, כמובן.

אליזבט קנטר: תודה על השאלה.

אליזבט קנטר: בשנה שעברה התחלנו לפרסם דוח שקיפות ופתחנו מרכז שקיפות בספטמבר שנה זו, לאחרונה הורדו ארבעה מיליון סרטונים שהפרו את הנחיות הקהילה, זה פחות מ-1% מכל יוצרי סרטונים בטיקטוק, ופחות מ-1% מזה היה שיח שנאה.

אליזבט קנטר: יש לנו צוות שעובד בדבלין ויש לנו קשר ושיח טוב עם רשויות החוק בישראל, קיבלנו 41 בקשות למידע על ידי הרשויות בישראל ו-85% מהם נענו.

אליזבט קנטר: כך שיש לנו שיח טוב מאוד ואנחנו גם מצפים להמשיך לעבוד בשיתוף הפעולה.

דוד ביטן: תודה.

דוד ביטן: מנכ"ל המשרד לנושאים אסטרטגים.

שלומית אבינח: רונן מנליס.

שלומית אבינח: תיכף נבדוק מה איתו.

מיכל וונש: אפשר, אדוני היושב ראש, בינתיים?

דוד ביטן: נחזור אליו אחר כך.

דוד ביטן: חברי הכנסת, שיתאזרו בסבלנות.

דוד ביטן: יעקב חגואל, אתה רוצה להתייחס?

יעקב חגואל: כן, בהחלט.

יעקב חגואל: ראשית אני רוצה להצטרף לברכות של יושב ראש הוועדה, חברי דוד ביטן, לפייסבוק.

יעקב חגואל: אני חושב שהצעד שלכם הוא צעד חשוב ביותר, יש עוד הרבה מה לעשות, אבל גם מסע של 1,000 קילומטר מתחיל בצעד הראשון ואנחנו שמחים שאתם שם ואנחנו בירכנו ונברך על זה גם שיהיו עוד צעדים.

יעקב חגואל: תקופת הקורונה, כמו שאנחנו יודעים, מביאה אותנו לשיאים חדשים מאוד בכל השיח האנטישמי ברשתות, מה שמייצר בסופו של יום עלילות דם.

יעקב חגואל: אנחנו רואים שלרשתות החברתיות יש כוח יותר מרשתות הטלוויזיה אפילו.

יעקב חגואל: השיח, בעיקר טיקטוק בקרב צעירים, אבל שאר הרשתות השיח הוא שיח שיש לו רייטינג גדול מאוד והשפעה גדולה מאוד והתפקיד שלכם, של מי שמנהל את הרשתות האלה, של ענקי התקשורת האלה הוא להבין שהכוח הזה יכול להיות כוח הרסני.

יעקב חגואל: כוח הרסני, אני אומר את זה בצורה ברורה.

יעקב חגואל: אני רואה מה קורה בחודשים האחרונים בשיח האנטישמי, אני רואה איך השיח הזה כבר יצא לרחובות ואנחנו מקבלים היום, כל יום, עשרות אירועים שקורים ברחובות וזה מתחבר וזה מתכתב עם הרשתות החברתיות ואנחנו צריכים לראות איך אנחנו מונעים את הרצח הבא, אנחנו צריכים לראות איך כל אחד מאיתנו בחלקת האלוקים שלו מונע את הפיגוע האנטישמי הבא.

יעקב חגואל: כן, ממש כך, אני לא אומר הגזמות, אני חי את התחום הזה הרבה מאוד שנים ואני חש את האווירה.

יעקב חגואל: אני אומר שזה מה שאנחנו צריכים לראות מול העיניים.

יעקב חגואל: ואני אומר ישירות לטיקטוק, אם אני נכנס לטיקטוק, שזה טרנד, אני רואה את הילדים שלי שם, זה טרנד שתופס היום מאוד מאוד בקרב צעירים ואם אני רואה היום, למשל, שיש טרנד אדיר של סרטונים, אדוני היושב ראש, של משחקי תפקידים על השואה, זה הטרנד.

דוד ביטן: חגואל, אנחנו לא רוצים לחזור על הדיונים הקודמים, יש לך משהו לשאול את טיקטוק?

יעקב חגואל: אני אומר לטיקטוק, וזו השאלה שלי, אתם חייבים לעצור טרנדים שכאלה, אתם חייבים לראות איך בתקנון שלכם אתם גם כותבים את העניין הזה של אנטישמיות ושנאת זרים וזילות השואה, אבל גם אוכפים את זה, מורידים תכנים בהקשר הזה.

יעקב חגואל: אני רואה היום אלפי סרטונים במשחקי תפקידים על השואה, תעצרו, תורידו את זה אתמול.

יעקב חגואל: תודה רבה.

דוד ביטן: אוקיי.

דוד ביטן: חברת הכנסת קוטלר.

מיכל וונש: תודה, אדוני היושב ראש, על הדיון החשוב שאתה מאפשר את ההמשך שלו ותודה על כל מי שדיבר.

מיכל וונש: אני אעבור לאנגלית.

מיכל וונש: (אומרת דברים בשפה האנגלית להלן התרגום החופשי) ליז, אנחנו מאוד מודים שאת פה ושמחים שיכולת להצטרף לדיון שכבר התחלנו קודם לכן.

מיכל וונש: אני מחזיקה בידי קישור מטיקטוק מהזמן האחרון שנקרא POV, או סרטון point of view.

מיכל וונש: התחלנו לדבר על מכחישי שואה בפייסבוק, זה היה השינוי במדיניות שנעשה בפייסבוק ואני רוצה לדבר על הכחשת שואה כחלק מהגדרת העבודה של IHRA, ואני מתחילה מזה משום שדיברנו בדיונים הקודמים על החשיבות בהגדרת בעיה על מנת להתמודד איתה.

מיכל וונש: ללא הגדרה לא נוכל לטפל בבעיה.

מיכל וונש: אני הייתי רוצה לשמוע מה ההגדרה שלכם לאנטישמיות, ודבר שני, אני רוצה לשמוע על המדיניות הנוכחית שלכם, לא רק ההנחיות הרגילות ביחד לשיח שנאה אלא במונחים של יישום שקוף של המדיניות הזו.

מיכל וונש: מה שאני מחזיקה בידיי נחשף ליותר משישה וחצי מיליון משתמשים צעירים שהם אפילו אינם יודעים מה זה הכחשת שואה.

מיכל וונש: אפילו שאתם מתריעים על כך ומודעים לכך זה כבר עושה נזק משמעותי, ואני חושבת שיש אחריות ואחריותיות כאשר אנחנו מדברים על כל הפלטפורמות הדיגיטליות, ואני דיברתי עם נציגים אחרים מטיקטוק ודיברנו על הצורך להכיר באחריות הזו ולהכיר בכוח העצום שיש בידם והאחריות שנלווית אליו, לא רק כדי להסיר תכנים או למנוע תוכן, אלא גם לחנך.

מיכל וונש: אני חושבת שזה לא רק הכרחי לאמץ את הגדרת העבודה לאנטישמיות של IHRA במטרה לטפל בבעיה, אלא זה גם הכרחי ליישם ולטפל בעקביות.

מיכל וונש: אנחנו היום מדברים אנטישמיות, זה לא נוגע רק ליהודים או רק לאנטישמיות, כי אם אתם לא יכולים להגן על קבוצה, על מיעוט, מדינה, מפגיעה מכל סוג אז אתם לא יכולים להגן על אף קבוצה ועל אף אחד.

מיכל וונש: האחריות הענקית והאתגר העולמי, וזו הסיבה לכך שאנחנו דנים בכך בפרלמנט, משום שזיהינו שמדובר באתגר עולמי שעומד בפנינו.

מיכל וונש: אני חושבת שבמונחים של אחריות ואחריותיות ודחיפות, שאתם בטח שומעים בקולי, יש לנו אחריות משותפת, כמובן המדינות שלנו והפרלמנטים שלנו, אבל גם איתכם, הפלטפורמות הדיגיטליות מכל הסוגים, ואני לא מדברת דווקא לטיקטוק, אבל אני מבקשת לקחת לדוגמה את פייסבוק, שרק אתמול עשתה את הצעד הראשון כדי להתמודד עם מכחישי שואה על מנת לטפל באתגר של הפרה של הגדרת העבודה של IHRA לאנטישמיות שכוללת התמודדות מול מכחישי שואה.

מיכל וונש: כמו שאמרתי, אני מחזיקה את התמונה הזו וזו רק דוגמה להכחשת שואה שמשתמשים צעירים חשופים לזה ובלי לחנך אותם וללמדם שזו הכחשת השואה ושאכן הייתה שואה.

מיכל וונש: זה חייב להיעשות על ידי כל הממשלות, זה לא פוליטי ולא אישי.

מיכל וונש: הייתי רוצה לקבל את תגובתך על כך, לא רק על עניין המדיניות שלכם.

אריק שאדוונס: (אומר דברים בשפה האנגלית להלן התרגום החופשי) אשמח להגיב, תודה על השאלה.

אריק שאדוונס: ברור שיש לנו מדיניות נגד מכחישי שואה ואנחנו מברכים את ההצהרה האחרונה של פייסבוק שזה משהו שהתחיל כבר בתחילת השנה, ואנחנו מסכימים שאנחנו חייבים להסיר מסרים מכחישי שואה ותכני שנאה.

אריק שאדוונס: באשר להצהרת העבודה של IHRA, הגדרת העבודה הזו מדברת על תקיפות פיזיות של יהודים והמטרה של המדיניות שלנו להתמודד עם שיח שנאה, זה למנוע פגיעות פיזיות נגד כל אדם או קבוצה באשר הם.

אריק שאדוונס: אנחנו פועלים בצורה די דומה לשאר הרשתות פה, אנחנו מסמנים תכנים פוגעניים על בסיס דת, גזע או לאום וכמובן נאבקים בתופעות של דה הומניזציה ושל פרסום תכנים אלימים, פוגעניים ומדירים.

אריק שאדוונס: כשאנחנו חושבים על הגדרת IHRA המטרה שלנו היא לכסות יותר מאשר ההגדרה הזו רוצה לכסות על ידי כל הפעולות שלנו וכמו שציינת זה אתגר עולמי וזו הסיבה שהמדיניות שלנו מקיפה וכוללת.

מיכל וונש: (אומרת דברים בשפה האנגלית להלן התרגום החופשי) מתי נוכל לצפות שהמדיניות הזו, שכוללת את הגדרת העבודה של IHRA, מתי תצא לפועל כולל האפשרויות הטכנולוגיות שאנחנו יודעים שקיימות, כמו שאמרת, ומגנות על קבוצות אחרות, אפילו עכשיו, בעידן של הקורונה, והאפשרות ליצור אלגוריתם שמסיר תכנים כאלה, שנוכל לראות שהגדרת העבודה של IHRA מתורגמת לכלים טכנולוגיים להסרת תכנים כאלה.

אריק שאדוונס: (אומר דברים בשפה האנגלית להלן התרגום החופשי) כשאני מדבר על מדיניות נגד שיח שנאה אני מתכוון למדיניות שכלולה בהנחיות שלנו, תוכלי לראות את זה בהנחיות שלנו.

מיכל וונש: (אומרת דברים בשפה האנגלית להלן התרגום החופשי) אבל ברור שזה לא מספיק אם אנחנו רואים את טרנד הכחשת השואה הנוכחי.

מיכל וונש: אם זה מה שאנחנו רואים כנראה שזה לא מספיק.

אריק שאדוונס: (אומר דברים בשפה האנגלית להלן התרגום החופשי) הטרנד שאת מתייחסת אליו, מדובר בסרטונים ספציפיים של מכחישי שואה ואנחנו הסרנו אותם.

אריק שאדוונס: אחרים השתמשו בהאשטאג כמו never forget ואמירות פוגעניות וכמובן שגם אני חשתי כך, אבל זה לאו דווקא שיח שנאה.

אריק שאדוונס: מוזיאון אושוויץ דיבר על ההזדמנות לחנך וללמד את המשתמשים הצעירים פה.

אריק שאדוונס: אני מתייחס לדברייך ואני יודע שגם הקולגות שלי יוכלו להגיד לך יותר על מה אנחנו עושים כדי לשתף פעולה עם גופים על מנת לסייע לנו לחנך את המשתמשים, בעיקר הצעירים בהם, שלא תמיד הם ערים להנחיות שלנו לגבי שיח שנאה.

מיכל וונש: (אומרת דברים בשפה האנגלית להלן התרגום החופשי) אני רוצה לקרוא לך שיר, 'אנחנו הולכים לטיול במקום שנקרא אושוויץ, זה זמן המקלחת'.

מיכל וונש: זה עדיין נמצא בפלטפורמה שלכם.

מיכל וונש: אני מעריכה את המאמצים הטכנולוגיים שלכם על מנת ליישם את המדיניות שלכם, אבל אני לא יכולה לקבל את התגובות שמאפשרות למכחישי שואה להריץ בפלטפורמות שלכם ולחשוף למיליוני משתמשים, 40% מהם ילדים, למה שהם אפילו לא יודעים שקרה בהיסטוריה.

מיכל וונש: הסיבה שאני אומרת שזה לא רק נגד יהודים וזה לא רק הכחשת שואה, האמירה של never again כולל גם למידה מההיסטוריה, אחרת לא נוכל לטפל בג'נוסייד בעולמנו בהווה וכמובן לא בעתיד.

מיכל וונש: זו האחריות של הרשתות החברתיות, מה שלא חוקי בעולם האמיתי לא יכול להתקיים בעולם המקוון, כי אנחנו יודעים שיש דרך ישירה בין העולם המקוון ללא מקוון.

מיכל וונש: זה לא רק עולם וירטואלי, זה מתורגם לחיים האמיתיים ולאירועים אנטישמיים ברחובות, זו האחריות והדחיפות שאני רואה בזה.

מיכל וונש: אני חשה שכל הרשתות החברתיות צריכות להתחיל להבין שזו אחריותם ולדאוג לכך שזה יתקיים על ידי כל המשתמשים שלהם וגם על ידי ממשלות ברחבי העולם.

מיכל וונש: ובבקשה, העובדה שאני מסתכלת בפלטפורמה שלכם ורואה שזה מה שנמצא שם, והנרטיב של never again, כלי חינוכי או לא, כשברור שטרנד הכחשת השואה נחשף למיליוני ילדים, זה מרחיק אותנו מהיכולת להבטיח שזה לא יקרה שוב, בעולם שאנחנו רואים את זה שוב ושוב.

אריק שאדוונס: (אומר דברים בשפה האנגלית להלן התרגום החופשי) אני מעריך בכנות את עמדתך ואני רוצה להבהיר שהשיר הזה היה הפרת הכללים שלנו וגם הסרנו אותו פעמים רבות ואנחנו גם עובדים להפסיק זאת, אנחנו מקווים שנוכל גם למנוע את זה בהמשך.

אריק שאדוונס: הדבר היחיד שרציתי לומר שלא תמיד היה מדובר בתכנים של שיח שנאה, ובכל זאת אפילו כשאנחנו מזהים תוכן שנוגע להכחשת שואה, הוזלת השואה, אנחנו נוריד אותו.

אריק שאדוונס: אכן זה אתגר ואנחנו משדרגים את המערכת הטכנולוגיים שלנו וגם מוסיפים אנשי תוכן ומומחים שתפקידם לבדוק תכנים וזה משהו שאנחנו ממשיכים לפתח ולבנות כדי להגיע לתכנים האלה ולהחיל את הכללים שלנו עליהם.

מיכל וונש: (אומרת דברים בשפה האנגלית להלן התרגום החופשי) אני אחזור ואני אומר זאת, גם כעורכת דין, בלי הגדרה ברורה של הדברים ובלי טכנולוגיה שתפקידה לטפל בזה יהיה קשה לטפל בבעיה.

דוד ביטן: מיכל, אני רוצה לשאול אותו.

דוד ביטן: אנחנו לא מוכנים לקבל תשובות כלליות, בלי צעדים ממשיים שאתם עושים או צריכים לעשות והעובדה שאתם מורידים חלק מהסרטונים זה לא אומר שאין עוד אלפים שלא נמחקים.

דוד ביטן: אנחנו מבקשים לקבל את הקריטריונים הברורים להסרת סרטונים מהאפליקציות, שזה אתה לא אומר, תגיד לנו מה הקריטריונים.

אריק שאדוונס: (אומרת דברים בשפה האנגלית להלן התרגום החופשי) הקריטריונים להסרת כל דבר שהוא בעל תוכן שנאה שמתבסס על ההגדרות שלנו, שזה כולל שיח שיוצר דה הומניזציה, שיח אלים, שיח מדיר, תכנים בעלי תיוג סטריאוטיפי, סוגים כאלה של תופעות, ובהקשר לדיון שלנו גם קריקטורות של יהודים או ישראלים, אז נוריד אותם.

אריק שאדוונס: אני רוצה להבהיר שזה כולל גם תכנים כתובים וגם תמונות.

אריק שאדוונס: כך שכשאנחנו מדברים על הגדרות של שיח שנאה זה מגדיר את כל סוגי המיצגים והמטרה שלנו היא להוריד את רמת האלימות, הפיזית והווירטואלית.

דוד ביטן: למה שלא תלכו בעקבות פייסבוק?

דוד ביטן: הם עשו דיונים על העניין הזה וקיבלו החלטות, למה שלא תאמצו את ההחלטות האלה ותנקטו באותם צעדים?

אריק שאדוונס: (תרגום חופשי מאנגלית): לאיזה צעדים אתה מכוון?

מיכל וונש: (תרגום חופשי מאנגלית): ספציפית אימוץ ההחלטות להילחם במכחישי שואה.

דוד ביטן: הם קיבלו החלטות בנושא השואה, למה לא לאמץ את זה ולסיים את העניין הזה?

אריק שאדוונס: (תרגום חופשי מאנגלית): אנחנו מסירים כל תוכן שקשור להכחשת שואה מאז ינואר השנה הזאת, זו החלטה שקיבלנו לפני זמן רב, לכן אנחנו מברכים את פייסבוק שהצטרפו להחלטה זו, אנחנו מסכימים איתם.

מיכל וונש: (תרגום חופשי מאנגלית): אני רק רוצה להבין, אתה אומר שהגדרת העבודה של IHRA שנוגעת למכחישי שואה כבר מיושמת אצלכם?

מיכל וונש: אתם לא מאפשרים למכחישי שואה להעלות סרטונים בטיק טוק, אתם מסירים זאת, אלא רק שאנחנו רואים מיליוני משתמשים שנחשפים לתכנים של הכחשת שואה שלא מוסרים.

מיכל וונש: יש פה פער גדול בין המדיניות שאתה אומר שאכן קיימת, והייתי רוצה לראות את המדיניות הזאת, את היישום שלה.

אריק שאדוונס: (תרגום חופשי מאנגלית): אני מאמין שיש הגדרה מוסכמת שנוגעת להכחשת שואה שאנחנו יכולים לאמץ אותה, אנחנו מסכימים שזה אתגר גדול לאכוף את המדיניות ולעשות זאת - - -

מיכל וונש: (תרגום חופשי מאנגלית): אבל זו האחריות שלכם, זה לא מספיק שאתה מסכים איתנו שזה אתגר גדול.

אריק שאדוונס: (תרגום חופשי מאנגלית): נכון.

אריק שאדוונס: שוב, זה מה שעמדתי לומר, זו האחריות שלנו ואנחנו מסכימים שזה משהו שקשור לשיח השנאה וזה דבר שאנחנו מחויבים לשפר את המצב ולהחיל את הכללים שלנו על כך.

אריק שאדוונס: אחד האתגרים הגדולים פה הוא לבנות את המערכות הטכנולוגיות כדי להבטיח שהתכנים האלה יורדו או אפילו שלא לאפשר שיעלו בכלל לרשת.

אריק שאדוונס: יש מספר דרכים לעשות זאת, אחת, להשתמש בכלים שיאפשרו זיהוי תמונות או מסנני מילים, שכרגע עובדים על פיתוחם, שתיים, חברתי גם הזכירה זאת, כלים המבוססים על למידת מכונה, ובנוסף לוודא שצוותי התוכן שלנו יצליחו להחיל את המדיניות שלנו ויסירו תכנים לא ראויים ברגע שהם מדוּוחים עליהם.

אריק שאדוונס: אני חושב שהנקודה שאני רוצה להבהיר פה היא שאנחנו מסכימים שיש לנו אחריות להסיר זאת, אנחנו מסכימים שזה אכן חשוב לעשות זאת, ואנחנו משקיעים זמן וכסף בפיתוח הדרכים לעשות זאת.

אריק שאדוונס: אנחנו יודעים שיש לנו עדיין עבודה לעשות, אבל זה משהו שאנחנו מחויבים לשפרו.

דוד ביטן: אני רוצה לשאול עוד שאלה אחת.

דוד ביטן: אנחנו סיכמנו עם פייסבוק שהם יהיו מוכנים להצטרף לצוות שינסח מה זה אנטישמיות על מנת שאפשר יהיה להוריד הודעות כאלה מהאינטרנט בלי תלונה רשמית של מישהו.

דוד ביטן: האם אתם תהיו מוכנים להצטרף לצוות הזה?

מיכל וונש: אדוני היושב ראש, רק לחדד, יש כבר הגדרה של אנטישמיות שמקובלת במעל 30 מדינות בעולם.

אליזבט קנטר: (תרגום חופשי מאנגלית): כן, בהחלט.

אליזבט קנטר: אנחנו נשמח להצטרף לשיתוף פעולה כזה על מנת לשמור על התכנים בפלטפורמה שלנו.

דוד ביטן: תודה רבה.

דוד ביטן: אני מבקש שהמנכ"לים של משרדי הממשלה ייקחו את זה לתשומת ליבם.

רונן מנליס: אדוני היושב ראש, אם אפשר להתייחס.

רונן מנליס: קודם כל סליחה על האיחור, הייתה בעיה טכנית במערכת, אבל עודכנו.

רונן מנליס: כמו שאני מבין שדביר, מנכ"ל משרד התפוצות, עדכן, אנחנו נמצאים בקשר, כפי שסיכמת, אדוני היושב ראש, עם משרדי הממשלה, לקידום התהליך ואני מעריך שבשבועות הקרובים נציג המלצה לתוכנית ממשלתית לריכוז כל העבודה בנושא הזה בין המשרדים.

רונן מנליס: אני רוצה להגיד משהו בהקשרי טיקטוק, כי אני לא יודע אם ייצגו את החלק הזה בתחילת הדברים.

רונן מנליס: אני רוצה להגיד לך שמאז הדיון הקודם אצלך יש קשר רציף וקבוע עם חברת טיקטוק, כולל דיון שהתנהל עם כל משרדי הממשלה שטיקטוק היו בהם ואני מתרשם שיש הרבה יותר נכונות ממה שהייתה קודם לכן.

רונן מנליס: אני גם מתרשם שיש הבנה עמוקה של הצורך והרצון להיות בקשר עם ממשלת ישראל ולנהל מערכת יחסים עניינית וסדורה של טיפול בדברים.

רונן מנליס: אני רוצה לעדכן אותך שהמשרד לנושאים אסטרטגיים התחיל לנטר באופן שוטף פרסומים בטיקטוק, לפחות בשלב הלמידה שלנו מול טיקטוק של מה הם מורידים ומה לא יש שיח על התכנים, יש לא מעט תכנים שהם מורידים ויש תכנים שעדיין נדרש בהם שיפור משמעותי, בעיקר בכל מה שקשור לחלקים ב-IHRA שיש בהם הגדרות שקשורות לאנטישמיות חדשה ולהשוואה בין מדינת ישראל לבין שואה, סימנים נאציים ואחרים, יש לנו פה עוד מה לשפר.

רונן מנליס: מה שאני חושב שצריך לדרוש מטיקטוק, כמו מיתר החברות, זה שיפור בשני דברים, דיברנו איתם, גם עם ליז וגם עם אריק, אחת זה בתחום השקיפות, להגיד לנו מה הורד וכמה הורד, והשנייה זה בתחום ההכשרה של מי שעושה את המוניטורינג.

רונן מנליס: אחת ההצעות המשמעותיות שעלו דווקא מחברת גוגל זה לשלב וללמד את גורמי הממשלה מה תהליך הניטור שהם עושים כדי שנדע איפה אפשר לתרום בשיפור שלו.

רונן מנליס: אני מזמין את טיקטוק לעשות את אותו דבר, לעשות הכשרה לגורמי הממשלה בתחום הניטור ולמעשה לסייע לממשלה להבין איך הם עושים את זה ואיך אפשר לשפר את מערכי הניטור שלהם.

רונן מנליס: והדבר השני, שליז הציעה ואנחנו מרימים אותו בשתי ידיים ונעשה אותו בתיאום עם יתר המשרדים, זה מה שאני קורא הפוך על הפוך, לנצל את הפלטפורמה של טיקטוק, שבני הנוער כל כך אוהבים אותה, לשיפור בתחום החינוך ובתחום הלמידה בנושא השואה.

רונן מנליס: לפחות בהתרשמות שלי ליז מוכנה להרים את הכפפה הזאת ואנחנו צריכים לקדם גם את זה ואני חושב שזה נכון שהכנסת תציין את זה כמשהו שהיא רוצה להמשיך לראות ולעקוב אחריו, יחד עם שאר משרדי הממשלה, כמובן.

רונן מנליס: כל פעם שאני משרדי הממשלה הכוונה חוץ, תפוצות, משפטים, המשרד לנושאים אסטרטגיים, תקשורת, כל מי שרוצה להיות בפנים, אני לא עוסק עכשיו בקרדיטים, אני עוסק רק בתוכן.

רונן מנליס: להרים את הכפפה הזאת בתחום החינוך ולראות איך אפשר לקדם אותה ולהציג תוכנית שדווקא מקדמת חינוך בתחום השואה וזכרון השואה לאותם בני נוער שכל כך אוהבים את הפלטפורמה של ליז ואריק.

רונן מנליס: אז תודה רבה ואנחנו נמשיך לעדכן.

דוד ביטן: תודה רבה לך.

דוד ביטן: אני רוצה לעבור לנציג טוויטר.

מיכל וונש: אדוני היושב ראש, רק דבר קטן על מה שנאמר עכשיו.

מיכל וונש: (תרגום חופשי מאנגלית): בשתי הישיבות הקודמות שעסקנו בנושא הפלטפורמות הדיגיטליות, זה לא קשור בינרית להסרת תכנים או העלאת תכנים בהיבטים חוקיים, אלא האם יש לכם הגדרה של מה לא קביל, בהנחה שיש לכם הגדרה כזו והיא מיושמת באופן שוטף כצעד ראשון, הצעד השני הוא שרונן דיבר על זה עכשיו ודיברנו על זה וזה הכוח העצום שיש לרשתות החברתיות לחנך את הדורות הבאים של ילדים, ספציפית בטיקטוק, אבל גם בכל שאר הפלטפורמות, והיכולת הטכנולוגית להפנות למקורות חיצוניים במטרה לחנך בתחום.

מיכל וונש: אז אני לא חושבת שהציפייה היא שהפלטפורמות הדיגיטליות יחנכו בעצמם, ממש לא, אבל אני חושבת שברגע שהם מקבלים את ההגדרות כמו, במקרה הזה, הגדרת העבודה של IHRA, זו אפשרות עצומה וכלי מצוין לחינוך הדור הצעיר במטרה להעלות את המודעות שלהם לקיום ההגדרה של אנטישמיות שכבר אומצה על ידי 30 מדינות בעולם.

מיכל וונש: כך שאם אנחנו נתקדם בדרך הזו, לא רק לחתוך שחור או לבן אלא לאפשר לרשתות להשתמש בכוחם לחנך את הציבור, זה יהיה חיבור מעולה שייצא מהמפגש הזה ואני מברכת על כך ואני מקווה שגם הכנסת תמשיך להיות חלק מזה.

אליזבט קנטר: אני יכולה להשיב?

דוד ביטן: בבקשה.

אליזבט קנטר: (תרגום חופשי מאנגלית): תודה רבה.

אליזבט קנטר: אני מודה לרונן על דבריו, אנחנו שמחים שיש לנו אינטראקציה טובה עם הממשלה הישראלית, במיוחד בששת החודשים האחרונים, ואני רוצה להגיב לשלוש הנקודות שעלו.

אליזבט קנטר: על הכשרת הצוות הפנימי שלנו, בעלי עניין מבחוץ והמשתמשים שלנו, באשר לצוות שלנו, כמו שהזכרתי, היו לנו מפגשים של ניצולי שואה עם צוותי הביקורת והבטיחות שלנו שדיברו על מה שעבר עליהם בזמן השואה, וזה משהו שאנחנו נרצה גם לעשות שוב.

אליזבט קנטר: אנחנו עובדים עם גורמים בישראל למצוא אנשים נוספים שיצטרפו לאנשים שלנו, זה חשוב על מנת שהצוות שלנו יבינו את הרגישות באשר לשואה ואנטישמיות.

אליזבט קנטר: באשר לבעלי העניין, כמו שנאמר, פתחנו מרכז שקיפות, אנחנו החברה היחידה שעשתה זאת, והמרכז מזמין קובעי מדיניות, רגולטורים ובעלי עניין לבחון את תהליך ומדיניות ניטור התכנים בטיקטוק, לבחון את הכלים שלנו ולבחון את בקרת התוכן של החברה.

אליזבט קנטר: אנחנו מזמינים את האנשים פה לבקר את מרכז השקיפות שלנו.

אליזבט קנטר: הנקודה הנוספת היא בנושא החינוך.

אליזבט קנטר: אחד הדברים שעשינו בעידן הקורונה, כמובן שעשינו כמה צעדים למנוע פרסום מידע מוטעה במדיה שלנו על הקורונה, יצרנו קוביד-האג, שאנחנו הפנינו משתמשים לשם שימצאו מידע אמין על המגפה.

אליזבט קנטר: מה שאני חושבת שהיינו רוצים לעשות זה לבנות משהו דומה בנושא חינוך ומידע בתחום השואה ואנטישמיות כך שכאשר המשתמשים שלנו ייתקלו בסרטונים על השואה אנחנו נטרגט את הסרטון והם יוכלו להגיע למידע עובדתי מארגוני NGO ומגורמי ממשל.

אליזבט קנטר: זה משהו שאנחנו עובדים עליו ודיברנו על כך עם שלושה ארגוני NGO בבריטניה ועם ארגונים בארה"ב והיינו רוצים לדון בנושא גם עם גופים בישראל כדי לקבל את נקודת מבטם על איך נוכל לחנך וללמד את המשתמשים שלנו בנושא.

אליזבט קנטר: כמובן שאנחנו יודעים שיש לנו משתמשים צעירים במדיה שלנו, גיל רבים מהמשתמשים שלנו נע בין גיל 18 ל-24 ולמשתמשים האלה הייתי רוצה לדעת שאנחנו עושים פעולות על מנת לשמור על בני הנוער שנמצאים בפלטפורמה שלנו.

דוד ביטן: תודה.

דוד ביטן: אני רוצה לעבור לטוויטר ולגוגל.

שלומית אבינח: נציגת גוגל לא רוצה לדבר.

שלומית אבינח: נפנה אליה, אבל טוויטר רוצה.

שלומית אבינח: רונן קסטלו מאירלנד.

רונן קסטלו: (אומר דברים בשפה האנגלית להלן התרגום החופשי) שלום לכם, תודה על ההזמנה לדיון.

רונן קסטלו: אני מזמין אתכם לשאול שאלות ולשמוע עדכונים שערכנו מאז הפעם האחרונה שנפגשנו פה.

רונן קסטלו: להזכיר עוד פעם, טוויטר מחויב למגר אנטישמיות ולפעול נגד אמירות כגון אלה.

רונן קסטלו: כמו שאתם יודעים, השתתפותי פה ממשיכה את השתתפותו של הקולגה שלי שהגיע לפה בסוף יולי ושמאז נעשו מספר פעולות כדי לקדם את הנושא.

רונן קסטלו: אמרנו קודם ונגיד שוב, לאמירות שנאה אין מקום בפלטפורמה שלנו ואנחנו מגנים זאת בחומרה.

רונן קסטלו: אנחנו כמובן מאמינים בחופש הביטוי, אך זה מאבד מערכו כשאמירות משרות פחד וטרור על אחרים ומשתיקות אותם.

רונן קסטלו: אנחנו מוכנים להיאבק באלימות מילולית שמונעת משנאה, דעות קדומות וחוסר סובלנות, במיוחד כאלה שפוגעים בקבוצות שנפגעו מכך בעבר.

רונן קסטלו: תפקידנו לוודא שכל אדם יוכל לבטא את עצמו בחופשיות ובבטחה וייהנה מאופייה של המדיה.

רונן קסטלו: אנטישמיות והכחשת שואה תורמות לשיח שנאה, חוסר אנושיות, להאדרת אלימות והכחשת אירועים אלימים.

רונן קסטלו: אנחנו נוקטים בפעולות כדי לטפל בהכחשת השואה, כולל הסרה וסימון תכנים לא ראויים אלה.

רונן קסטלו: רציתי לעדכן בצעדים שנקטנו מאז הפעם האחרונה שנפגשנו בפורום זה.

רונן קסטלו: ערכנו שינויים במדיניות החברה וגם בחנו שיטות לייעול המדיה במאבק נגד האתגר הזה.

רונן קסטלו: באוגוסט עדכנו את השרה פרקש-הכהן על פיתוח ובניית כלים, גם בעזרת למידת מכונה, כדי להיאבק בשיח אלים.

רונן קסטלו: בהמשך אוגוסט ובספט

רונן קסטלו: מבר היו לנו שיחות עם גורמי ממשל, כולל משרד התפוצות, המשרד לנושאים אסטרטגיים ומשרד המשפטים, דנו על המדיניות ועל פיתוח ובניית מערך שקיפות והתחייבנו להמשיך לשמור על ערוץ תקשורת פתוח גם בהמשך.

רונן קסטלו: באוגוסט גם נפגשנו עם ארגונים ללא רווח ישראליים שפועלים בנושא המלחמה באנטישמיות, דיברנו על עבודתם בניטור המדיה החברתית בתחום תכנים אנטישמיים, הסכמנו לקדם את הכשרת הצוותים שלנו והלמידה של המשתמשים שלנו על הנושא.

רונן קסטלו: אנחנו גם נכשיר מתנדבים שלנו בתחום, הכשרה שתחל בנובמבר.

רונן קסטלו: בסוף ספטמבר הייתה לנו פגישה בלונדון עם ראשי הקהילה היהודית, רבנים ועוד גופים יהודיים והסכמנו על שיתוף פעולה בינינו.

רונן קסטלו: דוגמה לפעולה שנעשית כדי לחנך את המשתמשים, רק אתמול הושק קמפיין שנקרא stand up to hate, קמפיין גדול, בשיתוף 11 ארגוני צדקה, הקמפיין נערך באנגליה, תמכנו בקמפיין הזה בפרסום ובמימון של 200,000 דולר ופתחנו את משרדינו באנגליה בשביל ארגון המחאה.

רונן קסטלו: תוך יום הסרטון המרכזי של הקמפיין זכה למעל מיליון צפיות באנגליה.

רונן קסטלו: בעניין המדיניות שלנו אנחנו מטרגטים ומטפלים בקבוצות, לא רק יחידים, שמפרסמים תכנים שכוללים הפחדה או איום, זה חלק מתוכנית שמדגישה את ערכי זכויות האדם.

רונן קסטלו: אנחנו גם מתכננים להמשיך לפעול בנושא בסוף השנה ולתוך שנת 2021.

רונן קסטלו: המדיניות הזאת פועלת כמובן ללא הבדל דת, גיל, נכות ומחלות.

רונן קסטלו: לסיום, באוגוסט השקנו אתר ייעודי לדוח השקיפות של טוויטר שהוא דוח דו שנתי שאנחנו מפרסמים מאז 2012 ועכשיו הוא מכיל מידע גלובלי על חוקים שלנו.

רונן קסטלו: תוכלו למצוא אותו באתר השקיפות של הטוויטר.

רונן קסטלו: בנוסף אנחנו בוחנים אפשרויות עם ארגוני NGO כדי להקל על משתמשים לתת משובים לגבי מדיניות החברה.

רונן קסטלו: זה יכלול מספר ארגונים ובתוכם ארגונים יהודיים הנלחמים באנטישמיות.

רונן קסטלו: בנוסף אגיד שאנחנו מברכים על הדיאלוג שאנחנו מנהלים בינינו ואני מקווה שאתם מרגישים את זה בצעדים שעשינו, אנחנו פתוחים להערותיכם ורוצים להישאר בקשר הדדי ולקבל את הביקורת שלכם בצורה הכי טובה שיש.

רונן קסטלו: אנחנו מחויבים להמשיך לשפר את המדיניות של החברה שלנו.

מיכל וונש: (אומרת דברים בשפה האנגלית להלן התרגום החופשי) תודה רבה, אני שמחה לשמוע על כל כך דברים שקורים מאז הפגישה שלנו פה בכנסת.

מיכל וונש: אני תוהה, אני לא מבינה את הטכנולוגיה של יכולת אלגוריתמית ומה החברה יכולה או לא יכולה לעשות, אבל אני יודע, מהניסיון הלא-מקוון שלי, שעל מנת לטפל בבעיה אתה חייב להגדיר אותה, בלי הגדרת הבעיה אינך יכול לטפל בה.

מיכל וונש: כשאנחנו מדברים על הגדרת העבודה של IHRA לאנטישמיות ספציפית וזה כולל את שלושת ה-D, demonization, de-legitimization ו-double standards נגד מדינת ישראל, ומה שציפינו בפגישה הזו, אני לא יודעת אם זה השתנה מאז, אבל במדיניות של טוויטר אז זה היה בסדר לקרוא להשמדת מדינת ישראל וכיוצא באלה, ואני תוהה אם זה טופל, כי אחרת יש פער בין המדיניות והיישום שלה ו/או אם המדיניות הזו חסרה את ההגדרה הזו שמאפשרת לתרגום האלגורית

מיכל וונש: מי להסיר את התכנים אז כך לא נוכל להגיע רחוק.

רונן קסטלו: (תרגום חופשי מאנגלית): כמו שאמרתי, המאבק באנטישמיות, ממש כמו של טיקטוק, זו גישה זהה לגישה שלנו מול התנהלות שנאה, דה-הומניזציה, האדרת אלימות והכחשת אירועי אלימות.

רונן קסטלו: מול תכנים בקטגוריות האלה אנחנו פועלים בכלים משמעותיים, כמו למשל דוח השקיפות שלנו שנגע לחודשים יולי עד דצמבר 2019, ונמשיך לעדכן בחודשים הבאים באתר השקיפות של הטוויטר.

רונן קסטלו: היו לנו פעולות רבות נגד הפרות נגד המדיניות שלנו על שיח שנאה וזה גם עלה בדוח השקיפות הקודם שלנו, ששיקף את היכולת שלנו לזהות ולפעול מול ההפרות האלה.

רונן קסטלו: זה חזר והעלה את השילוב של טכניקת הלמידה המחשובית פלוס המומחיות של בודקי התכנים שלנו שהזכרתי קודם שעברו הכשרה בכל הקשור לנושאים אלה.

רונן קסטלו: אני חושב שהאכיפה שלנו הפכה להיות יעילה יותר ויותר בהיבט הזה.

רונן קסטלו: (תרגום חופשי מאנגלית): באשר להגדרה של IHRA, אני חושב שהקולגה שלי הזכיר שאנחנו מצטרפים לעבודה עם קבוצת גופים בנושא השואה ואנחנו מפתחים את המדיניות הנוכחית שלנו שכוללת אכיפה ולמידה.

רונן קסטלו: ביוני אנחנו נפגשנו עם IHRA בלונדון כדי לדון בעבודתם בכל הקשור למדיניות שלנו ואיך לטפל בצורה המיטבית בהשלכות של אנטישמיות בפלטפורמה שלנו.

רונן קסטלו: ואני אומר בנקודה הזו שהכללים שלנו הם מעבר להגדרה הזו, לדוגמה, כל התייחסות, לא רק הכחשה, בקשר לשואה, או כל אירוע או צורה של אלימות שהוגדר כקטגוריה שמורה הוא הפרה, הוא נכנס לתחום הבעייתי, כך שמבחינה זו המדיניות שלנו מתקדמת יותר מאשר דרישות ההגדרה.

רונן קסטלו: אני חושב שהאמירה האחרונה שלך על אמירות של המנהלים שלנו או מנהיגים פוליטיים, אנחנו העברנו את זה לשרה פרקש-הכהן, אנחנו מקווים, שוב, שהפלטפורמה של טוויטר מהווה מקום פתוח שאנשים יוכלו להתחבר עם מנהיגים ואנשים בעלי השפעה.

רונן קסטלו: האינטרס הציבורי מכיל אמירות כאלה.

רונן קסטלו: כמובן כל הציוצים, התכנים וכו' הם לפי כללי טוויטר וכל החמרה בתכנים האלה יעבור ביקורת על בסיס כל מקרה.

מיכל וונש: (תרגום חופשי מאנגלית): אני חייבת לומר, אני לא חושבת שהציבור האירני יכולים לגרום למנהיגים שלהם לגלות אחריות, אני לא חושבת שהם מורשים להשתמש בטוויטר, אז ההנחה שהציבור של מנהיגים שקוראים להשמדה של אנשים אחרים יכולים להשפיע על מנהיגים, זו הנחה מוטעית ואני תוהה איך אתם מטפלים בזה, זה אחת.

מיכל וונש: דבר שני, לפי המדיניות שאתה תיארת לנו עכשיו, זה עדיין נחשב בסדר לקרוא להשמדת עם ואני חושבת שזה משהו שצריך להיות מטופל.

מיכל וונש: ובאשר ליישום של חלק מההגדרה של IHRA, אני חושבת שפה הבעיה, אני חושבת שאם תהיה לנו הגדרה אחת ויש לנו, ש-30 מדינות אחרות כבר אימצו אותה, ואני מבינה את הקושי ביישום, לדוגמה, העניין של מוסר כפול, זה יהיה קשה לתרגם את זה בעזרת כלי אלגוריתמי, איך תתרגמו את זה, אבל אתם לא אומרים את זה, אתם אומרים שאתם לא לוקחים את כל ההגדרה שלIHRA, שאתם לוקחים חלקים ממנה, וחלק מזה אתם אוכפים וחלק משקיפים ולא מקבלים את החלק של ההגדרה.

מיכל וונש: כמו שאמרתי קודם, זה לא רק על אנטישמיות וזה לא רק לגבי יהודים וישראל, אם אתם לא יכולים להגן על מיעוט אחד, דת אחת, מדינה אחת, אתם לא יכולים להגן על אף דת ואף מיעוט ואף מדינה.

מיכל וונש: אני חושבת שהייתי רוצה לשמוע עוד קצת על כך.

דוד ביטן: קוטלר, אנחנו לא נספיק לשמוע את כולם.

רונן קסטלו: (תרגום חופשי מאנגלית): אני אגיד דבר אחד על זה וזה קשור לדוח השקיפות שלנו וזה קשור למאמצים שלנו לאכוף את הכללים שלנו.

רונן קסטלו: זו מדיניות מתמשכת שמתעדכנת, כך שהכללים נגד שיח שנאה, סביב דה הומניזציה, סביב האדרת אלימות והכחשת אירועים אלימים, הכללים האלה, כמו הכללים שלנו, כמו הכללים של טוויטר, הם פתוחים להצעות, שינוי והצעות ייעול כל זמן שהחברה פועלת.

רונן קסטלו: לדוגמה יש לנו אנשי ביקורת ויועצים, שנפגשו בקיץ עם ועד שליחי הקהילות היהודיות בבריטניה.

רונן קסטלו: המטרה של הארגון הזה היא לספק משוב על המדיניות שלנו נגד שיח שנאה בכל הקטגוריות הקשורות בכך, להמליץ ולהבהיר את הדברים.

רונן קסטלו: אנחנו שותפים מלאים למאבק, וכמו שאמרתי, אנטישמיות והכחשת השואה נכנסים למסגרת שיח שנאה ששם גם נמצאות תופעות כמו האדרת אלימות, דה הומניזציה והכחשת אירועי אלימות ותכנים או פרופילים ואלה בחלק מהמקרים פועלים תחת אותה מטרייה.

שלומית אבינח: תודה רבה.

דוד ביטן: תודה רבה.

דוד ביטן: תעברי, בבקשה, לגוגל.

נועה אלפנט לפלר: שלום ובוקר טוב לכולם, תודה על ההזדמנות לדבר שוב בפני הוועדה, אני שמחה להיות פה.

נועה אלפנט לפלר: אני הארכתי בדיונים קודמים, אז אני לא אאריך הפעם ואני אומר שכפי שאתם יודעים אנחנו בהחלט שותפים למאמץ הזה, עם רבים מכם נפגשתי גם בפגישות שונות בעבר ובחודשים האחרונים.

נועה אלפנט לפלר: אני מברכת את פייסבוק על העדכון של המדיניות שלהם ואת ג'ורדנה באופן אישי על המאמץ האדיר שאת משקיעה בזה.

נועה אלפנט לפלר: כפי שאתם יודעים המדיניות שלנו בעניין הכחשת שואה לא מאפשרת הכחשת שואה כבר מאז ראשית 2019 ואני שמחה שחברות נוספות מאמצות את הגישה הזו.

נועה אלפנט לפלר: אכן, כפי שמנכ"ל המשרד לעניינים אסטרטגיים ציין, אנחנו בתהליך של תיאום מפגש כזה ואני חושבת, רונן, יכול להיות שזה יהיה נכון לצרף עוד נציגי ממשלה כדי לנצל את המשאב הזה ולעשות הדרכה אחת כוללת ונשמח לדבר על זה ברמה הביצועית עם צחי או איתך ולקדם את העניין.

נועה אלפנט לפלר: אז תודה לכם.

דוד ביטן: מאה אחוז, תודה רבה.

דוד ביטן: אמילי שריידר רצתה לשאול משהו.

דוד ביטן: אמילי, הייתה לך שאלה לטיקטוק.

אמילי שריידר: אדוני היושב ראש, חברי הכנסת וחברים נכבדים, אני ממכון תל אביב למחקר ומדיניות בו אני מתמקדת באנטישמיות ברשתות החברתיות, בנוסף אני מנכ"לית של חברת פרסום, זה תוכן דיגיטלי בניו מדיה, social and creative, ובחברה שלי אני עובדת עם קבוצות יהודיות כך שיש לי הרבה ניסיון במה קורה בטיקטוק בכל הקשור לקבוצות יהודיות.

אמילי שריידר: (תרגום חופשי מאנגלית): רק לפני שבועות ספורים NBC פרסם סיפור על ניסיון של קבוצות יהודיות שנחשפו לאמירות אנטישמיות שכלל עשרות של free Palestine spam comments, תמונות של היטלר והודעות הייל היטלר.

אמילי שריידר: איך אתם מתמודדים עם הבריונות האנטישמית הזו והאם אתם תאמצו את ההגדרה של IHRA לאנטישמיות במלואה שמכוונת לצורות של אנטישמיות מודרנית וקלאסית?

אריק שאדוונס: (תרגום חופשי מאנגלית):

אריק שאדוונס: הדיווח הזה היה משהו שהועבר אלינו ואנחנו מיד התחלנו בתהליך של חיפוש בניסיון להבין איך תכנים כאלה מפורסמים אצלנו.

אריק שאדוונס: בהרבה מקרים הדברים האלה מפרים את המדיניות שלנו, כמו שציינת, ושוב, תכנים כאלה יוסרו וזה משהו שאנחנו כמובן בודקים איך זה גם יזוהה בצורה יזומה.

אריק שאדוונס: אני חושב שזה חשוב וזו אחת המטרות המרכזיות שלנו, למנוע את זה כי ברור לנו שלא תהיה לנו סביבה בטוחה אם לא נטפל בדברים האלה בצורה יותר יעילה.

אריק שאדוונס: אני חושב שהדיווח הזה מוכיח שיש לנו עוד עבודה לעשות בתחום ואנחנו כמובן מחויבים לעשות אותה.

אריק שאדוונס: (תרגום חופשי מאנגלית): בנושא של הגדרת IHRA, שוב, אני חושב שהסכמנו שאנחנו לא אימצנו את ההגדרה הספציפית משום שבהרבה מובנים המדיניות שלנו נגד שיח שנאה מכסה את כל הקטגוריות הללו ושוב נחזור לשיח בנוגע לתקיפות רטוריות ופיזיות נגד אנשים ואני חושב שהמדיניות שלנו מקיפה ומכסה את כל התקיפות האלה.

דוד ביטן: תודה רבה.

דוד ביטן: משרד החוץ.

רות כהן-דאר: תודה רבה ותודה לפייסבוק על האימוץ של המדיניות החדשה.

רות כהן-דאר: אנחנו עומדים בקשר רציף גם עם פייסבוק וגם עם יתר חברות הטכנולוגיה.

רות כהן-דאר: אני רוצה לשים על השולחן את שתי ההגדרות של IHRA כסרגל שאנחנו חושבים שאנחנו כמדינה צריכים לפעול לאימוצן בכל מסגרת אפשרית וזה גם מה שמשרד החוץ עושה כחלק מהמשימה שלו בחו"ל, הגדרת IHRA לאנטישמיות והגדרת IHRA להכחשת שואה.

רות כהן-דאר: שתי ההגדרות האלה משמשות בעינינו כסרגל, כנקודת התייחסות, והן צריכות להיות נר לרגלי כל מי שמתעסק בנושא ורוצה לתת כתף במאבק, גם בהכחשת שואה וגם באנטישמיות.

רות כהן-דאר: אנחנו בקשר שלנו עם טיקטוק יש לנו דווקא היענות מאוד מאוד חיובית מצד אנשי הקשר, אנחנו בקשר עם ליז ומתכננים ביחד איתם ועם 'יד ושם' איזה שהוא מהלך של הכשרה לאנשי התוכן שלהם להיכרות קצת יותר עם ההיסטוריה של השואה, חינוך וכן הלאה ובהמשך, ביחד עם 'יד ושם' גם לנצל את הפלטפורמה כדי להעלות לשם תכנים חינוכיים בהתאם למה שמתאים לפלטפורמה הזאת ולקהל הצעיר שהיא פונה אליהם.

רות כהן-דאר: אני רוצה להדגיש שהנציגויות שלנו בחו"ל מנטרות גם את הרשתות החברתיות וגם את מה שמתרחש בציבוריות שבה הן חיות, הן נמצאות בקשר עם גם גורמי ממשל, גם עם ארגוני חברה אזרחית, גם עם מערכות תקשורת שונות.

רות כהן-דאר: למשל הנציגות בסן פרנסיסקו עומדת בקשר עם חברות הטכנולוגיה, בקשר שוטף ואנחנו כן מקבלים היענות בדרישה שלנו להסרת תכנים.

רות כהן-דאר: יש עדיין עוד הרבה עבודה לעשות ולכן הכינוס הזה והשיחות האלה והמפגשים האלה הם חשובים מאוד כדי לבנות את השיח הזה בין כולם ביחד, את השולחן העגול הזה שיאפשר איגום משאבים, שיתוף מאמץ, כדי להוביל לעבודה משותפת טובה יותר ושתהיה אפקטיבית יותר.

רות כהן-דאר: תודה רבה.

דוד ביטן: תודה.

דוד ביטן: ג'ורדנה, רצית לומר משהו?

ג'ורדנה קטלר: תודה רבה.

ג'ורדנה קטלר: קודם כל אני רוצה להתחיל בתודות.

ג'ורדנה קטלר: קודם כל תודה רבה לוועדה ובמיוחד ליושב הראש ביטן.

ג'ורדנה קטלר: אני חושבת שהדיונים האלה היו מאוד חשובים.

ג'ורדנה קטלר: אני רוצה להודות לכל המשתתפים פה.

ג'ורדנה קטלר: לכנס את כולם ביחד, יושב הראש, היה מאוד חשוב וצעד מאוד נדרש, אז אני רוצה להודות לך קודם כל.

ג'ורדנה קטלר: אני גם רוצה להודות לחברת הכנסת קוטלר על כל השיחות שהיו לנו בעקבות הדיונים האלה ולכל המשתתפים.

ג'ורדנה קטלר: ואני רוצה גם להודות, וסליחה על כל התודות, אבל זה מאוד חשוב, לארגונים היהודיים שבאמת עבדו איתנו מאוד צמוד.

ג'ורדנה קטלר: ציינו בהודעה הרשמית שלנו לגבי שינוי המדיניות השבוע, לא לאפשר הכחשת שואה, ארגונים כמו הוועד היהודי האמריקאי והקונגרס היהודי העולמי שעבדו איתנו צמוד מעל שנה להגיע למקום הזה.

ג'ורדנה קטלר: וזו רק ההתחלה.

ג'ורדנה קטלר: המאבק נגד האנטישמיות תמיד היה חשוב לנו וזה לא צעד אחד וזה סוף הסיפור.

ג'ורדנה קטלר: אנחנו בעצם במהלך לא לדבר על למחוק תוכן, אלא גם הקטע של חינוך, שערכנו בדיון מאוד מאוד חשוב.

ג'ורדנה קטלר: הבטחתי בדיון הקודם שאני אבוא בפעם הבאה עם חדשות טובות אז עשיתי את זה.

דוד ביטן: ואנחנו אמרנו לך תודה ונגיד לך עוד עשר פעמים תודה.

ג'ורדנה קטלר: תודה, ובדיון הבא אני אשמח מאוד גם לעדכן על השינויים הבאים.

ג'ורדנה קטלר: גם אמרנו בהצהרה שלנו השבוע שאנחנו עובדים על מנוע החיפוש שלנו, שכל בן אדם שיחפש תוכן על השואה, או על הכחשת שואה, אנחנו נכוון אותם למידע חיצוני מחוץ לפייסבוק, עם מידע אמין ועובדות על השואה.

ג'ורדנה קטלר: מאוד חשוב שאם מישהו כותב 'אושוויץ', 'תא גז', 'holohoax', שאנחנו נכוון אותם ונמליץ להם לקרוא על השואה.

ג'ורדנה קטלר: אולי הם לא מתכוונים, אולי הם כן, בכל מקרה אנחנו רוצים להיות חלק מהמהלך הזה על חינוך לגבי השואה, זה מאוד חשוב.

ג'ורדנה קטלר: אז תודה רבה לכולם ואני מאוד שמחה להיות פה.

דוד ביטן: תודה.

דוד ביטן: חבר הכנסת טייב.

יוסף טייב: בוקר טוב.

יוסף טייב: אני רוצה להודות על שיתוף הפעולה של כלל הפלטפורמות, פייסבוק, טוויטר, טיקטוק, ולהודות לפייסבוק באמת על הצעד הזה, ברוך אומר ועושה.

יוסף טייב: אמרתם, קיימתם, אני מתפלל שבאמת כלל הפלטפורמות יילכו בעקבותיכם.

יוסף טייב: אין ספק שהמלחמה המשותפת שלנו, ואני קורא לזה באמת מלחמה משותפת, כי אנחנו ביחד פה בסיפור הזה, נגד האנטישמיות ברשתות, נגד הכחשת השואה, היא חשובה מאוד, אבל לדעתי יש צורך גם במלחמה משותפת נגד תכנים העולים ברשתות כנגד מדינת ישראל.

יוסף טייב: אני יודע שהדבר הזה מבחינתי לא חשוב פחות.

יוסף טייב: אני מכיר את התשובה החוזרת והנשנית שהדבר הזה מורכב ואנחנו לא יכולים לחסום כל תוכן נגד המדינה וכו'.

יוסף טייב: מה שאני כן מבקש זה לצורך העניין, הגיעה אליי פנייה של מישהו שהעלה סרטון בעד ישראל שמראה שישראל אינה גזענית ושישראל מדינה דמוקרטית והסרטון הזה ירד מטיקטוק.

יוסף טייב: באמת הייתי מצפה שאם לא להילחם בדברים האלה ולא להוריד תכנים שמדברים נגד ישראל לפחות גם לא להוריד תכנים שהם בעד ישראל.

יוסף טייב: אני חושב שהתופעה הזו היא תופעה חמורה.

דוד ביטן: באיזה חברה זה היה?

יוסף טייב: בטיקטוק.

יוסף טייב: אני קיבלתי פנייה, אני אוכל להעביר בשמחה את הפרטים על איזה סרטון מדובר ומה הורד.

יוסף טייב: אותו אדם היה צריך לפנות לטיקטוק במייל בשביל להסביר למה התוכן הזה לא צריך לרדת מהפלטפורמה.

יוסף טייב: אז אני אומר, אם אין ברצונכם או אין באפשרותכם להוריד כרגע, ואני מקווה שהדבר הזה יקרה בעתיד, להוריד תכנים נגד המדינה, לפחות שתכנים שהם בעד המדינה, שבאים להראות עד כמה המדינה הזאת היא מדינה דמוקרטית והיא לא מדינה גזענית, לפחות שהתכנים האלה יוכלו להישאר ברשת.

יוסף טייב: אני בשמחה אעביר את הפרטים כי אני חושב שהדבר הזה הוא חשוב.

דוד ביטן: תעביר את הפרטים למנהלת הוועדה והיא תטפל בזה.

יוסף טייב: ושוב, אני לא אומר את זה כביקורת, אלא כעבודה משותפת.

יוסף טייב: תודה.

דוד ביטן: פרופ' פורת.

דוד ביטן: שמענו אותך בהרחבה בפעם שעברה, אנחנו ממש בבעיה של זמן כרגע, כי אנחנו צריכים לסיים את הישיבה, אז שתי דקות.

דינה פורת: אוקיי, אז אני אבחר נקודה אחת חשובה.

דינה פורת: כבוד יושב ראש הוועדה, אם שמעתי אותך נכון, אמרת שיהיה צוות ואתה ביקשת שיצטרפו אליו אנשי אקדמיה וככה, שיגדיר מהי אנטישמיות.

דינה פורת: אני הייתי רוצה להבין למה צריך להגדיר מחדש מהי אנטישמיות כשיש לנו הגדרה, למה הכוונה להגדיר מהי אנטישמיות ולהזכיר לכם שוב שעד שאנחנו חיברנו את ההגדרה של אנטישמיות, היו שותפים למאמץ הזה כמה וכמה ארגונים, חוקרים וכו', על פני זמן לא מועט, זה מאמץ עצום להגדיר מהי אנטישמיות באופן שיהיה מקובל על הרבים ואני רוצה להעמיד על הנקודה הזאת, לשאול מה קרה שצריך שוב להגדיר ולהגיד שזאת עבודה עצומה.

דינה פורת: זאת נקודה אחת.

דוד ביטן: אני אסביר.

דינה פורת: שתיים, בכל הדיונים של הרשתות, שבאמת דיברו ושיבחו את עצמם וכו' ומאחלים להם כל טוב, לא נאמר דבר מרכזי שמופיע בחקיקה עכשווית, יש חוק בגרמניה ועוד מעט חוק בצרפת, מצוינים, והסכמים עם ה-EU נגד אנטישמיות ברשתות, לא שמענו כאן היום דבר מכריע והוא תחום זמן.

דינה פורת: זאת אומרת תוך כמה זמן מאז שפונים אליהם הם מורידים, זה עניין מכריע, ודבר שני, הם כולם אמרו פרואקטיב, אבל הייתי רוצה לשמוע מהם האם קודם כל פונים אליהם ואז הם מורידים או הם באמת יושבים בעצמם על התכנים.

דינה פורת: דבר אחרון, כמובן ברכות לפייסבוק, אין על מה לדבר.

דינה פורת: גם מרכז קנטור תמך ב-125 ארגונים שכתבו ופמפמו לפייסבוק עד שזה עבד.

דינה פורת: יש ועדת היגוי מצומצמת, פרופ' ארווין קוטלר, פרופ' אלווין רוזנפלד ואני שביקשו מאיתנו להיות ועדת היגוי כדי לראות את היישום בפייסבוק ולעמוד לרשות כל מי שרוצה בכל הנוגע לתכנים, הגדרות וכו'.

דינה פורת: זהו, עשיתי את זה בקיצור, אתה לא יכול להתלונן.

דוד ביטן: קודם כל כל הכבוד שעשית בקיצור, קשה לפרופסורים לעשות את זה בקיצור.

דוד ביטן: אני אומר לך, כנראה לא ירדת לסוף דעתנו.

דינה פורת: אולי.

דוד ביטן: זה שיש לנו הגדרה לאנטישמיות, ודאי, ברור, אין ויכוח, אנחנו צריכים לסכם עם הרשתות החברתיות הגדולות הגדרה שהם יהיו מוכנים לקבל אותה ולהעביר אותה כמדיניות ברורה על מנת שהמחשב שלהם יסיר תכנים אנטישמיים בלי פנייה שלנו.

יעקב חגואל: פרקטית.

דוד ביטן: משהו פרקטי.

דוד ביטן: לא קשור לזה שאנחנו צריכים להגדיר מחדש את האנטישמיות.

דוד ביטן: הגדרת האנטישמיות היא ברורה לנו ולכן גם, כדי שהדברים יהיו יותר מעשיים, ביקשתי שנציגי אקדמיה יהיו באותו צוות שיישב עם הרשתות החברתיות.

דוד ביטן: ברגע שאנחנו נסכם איתם מה ההגדרה שמקובלת עליהם ועלינו על מנת שהמחשב שלהם יסיר תכנים באופן אוטומטי, כי אנחנו לא יכולים לעקוב כל היום אחרי הדברים האלה, מדובר במיליוני הודעות ביום שמעבירים כל תושבי העולם, ולכן אנחנו רוצים את זה.

דוד ביטן: לא הגדרה חדשה לאנטישמיות, אלא הגדרה שתהיה מסוכמת לצורך העברה כמדיניות מסודרת למחשב העל שלהם, מה שנקרא.

דוד ביטן: לכן אני צריך אתכם בוועדה, לכן ביקשתי גם מהמנכ"לים שנציגי האקדמיה כן יהיו כי הידע והניסיון שלהם הוא דבר מאוד מאוד חשוב.

דוד ביטן: עם כל הכבוד למנכ"לים ונציגים של משרדי ממשלה, בנושא של ההגדרות וההסברים לרשתות החברתיות מה מתאים ומה לא מתאים, אני חושב שהנוכחות שלכם מאוד חשובה, הרבה יותר מנציגי הממשלה.

דוד ביטן: אני רוצה לסכם את הישיבה הזאת.

דוד ביטן: קודם כל אני רוצה לומר שכשעשינו את הישיבה הראשונה על אנטישמיות ועלו הבעיות של הרשתות החברתיות, שהעלה מר חגואל, אמרתי באותו דיון, ואז החלטנו שאנחנו נקיים דיונים על הנושא הזה, קיבלתי המון הודעות, אני חייב להגיד לכם, מאנשים שאומרים: מה אתה יכול לעשות בעניין הזה?

דוד ביטן: אין לך שום סיכוי, אין לך שום דבר.

דוד ביטן: ולקחנו את הדבר הזה וטיפלנו בו.

דוד ביטן: אני רוצה להודות גם לחברי הוועדה ולכל הנציגים של הממשלה וגם של הרשתות החברתיות, שעשינו דיונים ענייניים והאמת שהגענו גם להישגים ואנחנו נגיע להישגים בעניין הזה, דבר שלא היה עד עכשיו.

דוד ביטן: ואני באמת רוצה להודות גם למנהלת הוועדה וגם ליועצת המשפטית, נכון שזו עבודה שלהן, אבל בעניין הזה הן לקחו את זה באופן אישי וסייעו לוועדה באופן מיוחד על מנת שהדיונים האלה יתקיימו כאן, שנציגי הרשתות החברתיות יהיו כאן, וצריך להגיד את האמת, הן עשו חלק חשוב מאוד במלאכה הזאת.

יעקב חגואל: יישר כוח.

דוד ביטן: יישר כוח לכן בעניין הזה.

דוד ביטן: צריך להודות לאנשים שזאת העבודה שלהם, אבל עושים אותה בצורה מיוחדת, אז חייבים להודות להם.

דוד ביטן: גם נציגי משרדי הממשלה, שני המשרדים שמטפלים בזה, הם גם שיתפו פעולה והמשימה עכשיו היא שלהם, היא לא שלנו, אנחנו רק מפקחים על עבודת הממשלה והם צריכים להמשיך את עבודת הממשלה.

דוד ביטן: מה שאני מבקש, קודם כל צרפו לצוות הזה שדיברנו עליו, גם את נציגי ההסתדרות הציונית ובמיוחד את נציגי האקדמיה.

דוד ביטן: יש לזה חשיבות ממדרגה ראשונה, כמו שראיתם את פרופ' פורת, על מנת שהדברים יתקדמו וגם אני חושב שהרשתות החברתיות יותר מושפעות מנציגי האקדמיה מאשר מנציגי הממשלה.

דוד ביטן: החשיבות שלהם בישיבה ובהסברים היא דבר שלא יסולא בפז.

דוד ביטן: אם אני הייתי נציג פייסבוק אז הייתי קודם כל שומע את נציגי האקדמיה, שאין להם שום אינטרס, הם פשוט עושים את העבודה מבחינה אקדמית ולכן זה מאוד מאוד חשוב.

דוד ביטן: אני מברך על כל ההתקדמות בתחום, אני מברך את פייסבוק שמובילה עכשיו את הדבר הזה ואני חושב שהרשתות החברתיות האחרות, לא תהיה להם ברירה, גם אם הם לא ירצו, ואני שומע שהם כן רוצים, הם יילכו בדרך שלכם כי אתם הגדולים ביותר, אתם גם פייסבוק וגם אינסטגרם ואתם מובילים בתחום הזה כרגע ולכן אני חושב שהדרך בה אתם תנקטו, כולם יילכו אחריכם, אף אחד לא יכול להתחמק בעניין הזה.

דוד ביטן: אף רשת חברתית לא יכולה ללכת בניגוד למה שפייסבוק הולכת.

דוד ביטן: אם פייסבוק הולכת לקראת הנושא של טיפול בהכחשת השואה וטיפול באנטישמיות כולם יצטרכו לעשות את זה, אז תמשיכו להוביל את העניין בשביל כולנו.

דוד ביטן: דבר נוסף, אני מודה גם לטיקטוק שהם יעשו הצהרה ספציפית והם יסירו תכנים מכחישי שואה גם הם והם מוכנים להצטרף לצוות הממשלתי ציבורי שאנחנו ביקשנו להקים.

דוד ביטן: ואנחנו נמשיך לעקוב אחרי העניין הזה.

דוד ביטן: עשינו ישיבה אחת על אנטישמיות, ארבע ישיבות על הרשתות החברתיות, אני מודה לכולם, תודה רבה, הישיבה נעולה.